ریلوے کی وزارت
‘‘مربوط نقل و حمل کے لیے اعداد وشمار کے تجزیے کی طاقت کا استعمال کرتے ہوئے انڈین ریلویز کی نئی شبیہ سازی ’’ کے موضوع پر سیمینار کاانعقاد
ہندوستانی ریلوے کی تیز رفتار انقلابی تبدیلی کے لیے مصنوعی ذہانت اور کوانٹم کمپیوٹنگ ٹیکنالوجی کے استعمال کو ترجیح دی جائے گی: جناب اشونی ویشنو
ریلوے کو جدید ٹیکنالوجی اور اختراعات کو اپنا کر تبدیلی کی قیادت کرنی چاہئے: جناب اشونی ویشنو
سینٹر فار ریلوے انفارمیشن سسٹم نے ریئل ٹائم ٹرین انفارمیشن سسٹم پروجیکٹ کے تحت ٹرینوں کی لائیو ٹریکنگ کے لیے آئی ایس آراو کے ساتھ تعاون کیا ہے: ایم ڈی، سی آر آئی ایس
ریلوے نیٹ ورک کو تبدیل کرنے کی غرض سے اعداد وشمار کے تجزیے کو مربوط کرنے کے متبادلات کو تلاش کرنے کے لیے وزارت ریلوے کے لیے ایک تکنیکی سیمینار کا آج نیشنل ریل میوزیم، چانکیہ پوری، نئی دہلی میں سینٹر فار ریلوے انفارمیشن سسٹم کے ذریعے انعقاد کیا گیا۔ سیمینار میں ریلوے کے وزیر جناب اشونی ویشنو کے ساتھ ریلوے ، زونل اور ڈویژنل ریلوے بورڈ کے سینئر افسران اور صنعتی شراکت داروں نے شرکت کی۔
ریلوے کے وزیر جناب اشونی ویشنو نے کہا کہ یہ تکنیکی سیمینار مختلف شعبوں کے لیے منعقد کی گئی تکنیکی کانفرنسوں کا حصہ تھا۔ وزیر موصوف نے مصنوعی ذہانت اور کوانٹم کمپیوٹنگ ٹیکنالوجی کا استعمال کرتے ہوئے ہندوستانی ریلوے کی تیز رفتار تبدیلی کی ضرورت کو اجاگر کیا۔ انہوں نے مزید کہا کہ ملک کو باقی دنیا کے ساتھ ساتھ چلنے کے لیے تیزی سے تبدیلی کی ضرورت ہے اور ہندوستانی ریلوے کو جدید ترین ٹیکنالوجیز اور اختراعات کو اپنا کر تبدیلی کے میدان میں آگے آناچاہئے۔ انہوں نے اس بات پر زور دیا کہ یہ حکومت اپنے مقصد میں واضح توجہ، ارادے، لچک، کھلے ذہن اور ان کاموں کو کرنے کے مقصد کے احساس کے سلسلے میں واضح رویہ رکھتی ہے جو ‘‘دیش کے مفاد میں اور ریلوے کے مفاد میں’’ ہیں۔
سیمینار کے دوران سی آر آئی ایس، ایم ڈی نے بتایا کہ سی آر آئی ایس نے ریئل ٹائم ٹرین انفارمیشن سسٹم پروجیکٹ کے تحت ٹرینوں کی لائیو ٹریکنگ کے لیے اسر و  کے ساتھ تعاون کیا ہے۔ اس سے ریلوے کو ٹرینوں کو موثر طریقے سے چلانے میں مدد ملے گی۔ستناؤ اور ستناکوم پر مبنی آئی او ٹی آلات ٹرینوں پر لگائے جا رہے ہیں۔
سیمینار کے دوران، اعداد وشمار کے تجزیوں اور انڈین ریلویز اور لاجسٹک سیکٹر میں فیصلہ سازی کے لیے اس کے استعمال ، انڈین ریلویز کا ڈیٹا اینالیٹکس سفر سے متعلق موضوعات پر ڈاکٹر آر گوپال کرشنن، جنرل منیجر ڈیٹا اینالیٹکس، سی آر آئی ایس ، جناب گنیش راما مورتی، منیجنگ نائب صدر، گارٹنر، ڈاکٹر کنڈوکوری راجو، ٹی سی ایس کے سفر، نقل و حمل اور مہمان نوازی ٹی ٹی ایچ کے ساتھ ٹرانسپورٹیشن ڈومین کنسلٹنٹ، پروفیسر نارائن رنگراج، انڈسٹریل انجینئرنگ اینڈ آپریشنز ریسرچ، آئی آئی ٹی بامبے، جناب جی وی ایل ستیہ کمار، ایگزیکٹو ڈائریکٹر ، ریلوے بورڈ اور جناب مکند شاستری، چیف ڈیٹا سائنس آفیسر اور گروپ وی پی، کومویوا ٹیکنالوجیز نے پریزنٹیشن پیش کئے ۔ان پریزٹیشنز کے بعد تمام متعلقہ فریقوں کے ساتھ بات چیت کی گئی۔
سیمینار ایک اہم اقدام ہے جو ایک موثر اور قابل اعتماد ٹرانسپورٹ سسٹم فراہم کرنے میں جدت اور ٹیکنالوجی کی اہمیت کا احساس کراتا ہے۔ اعدادو شمار کے تجزیے کا انضمام ریلوے نیٹ ورک کو تبدیل کرنے اور ہندوستانی ریلوے کو درپیش مختلف چیلنجوں سے نمٹنے میں اہم کردار ادا کرسکتا ہے۔
معزز مقررین نقل و حمل اور آئی ٹی کے شعبوں میں وسیع تجربے کے ساتھ اعداد وشمار کے تجزیے کے میدان میں علم اور مہارت کا پیش بہا خزانہ پیش کرتے ہیں۔ وہ ہندوستانی ریلوے میں ڈیٹا اینالیٹکس کے استعمال کو بہتر بنانے کے طریقے کے بارے میں اپنی بصیرت، تجربات اور خیالات کا اشتراک کریں گے۔
سیمینار کے دوران شرکاء کے درمیان نیٹ ورکنگ اور علم کے اشتراک کا موقع فراہم کرنے کی بھی تجویز ہے۔ اس پروگرام میں آپ ملک بھر سے شامل ہونے والے ریلوے کے دیگر پیشہ ور افراد، آئی ٹی ماہرین، اور ڈیٹا تجزیہ کاروں کے تجربات سے فائدہ اٹھا سکتے ہیں۔
اعداد وشمار کے تجزیے قیمتی معلومات فراہم کر سکتے ہیں جو ہندوستانی ریلوے کے مختلف کاموں کو بہتر بنانے میں مدد گار ثابت ہوسکتی ہیں۔ اس کا استعمال دیکھ بھال کے عمل کو بہتر بنانے، ٹرین کے نظام الاوقات کی کارکردگی کو بڑھانے اور کام کاج پر آنے و الے اخراجات کو کم کرنے کے لیے کیا جا سکتا ہے۔ اعداد و شمار کا تجزیہ کرکے، ہندوستانی ریلوے ٹرینوں کی مانگ کا اندازہ لگا سکتا ہے، اور مناسب وسائل فراہم کرنے کا منصوبہ بنا سکتا ہے۔ اس کے نتیجے میں، بھیڑ بھاڑ کو کم کرنے اور تاخیر کے واقعات میں کمی لانےمیں مدد مل سکتی ہے۔
اعداد وشمار کا تجزیہ بہتر خدمات فراہم کرکے اور مربوط نقل و حمل کا نظام فراہم کرنے میں مدد کرکے صارفین کے تجربے کو بڑھانے میں بھی اہم کردار ادا کر سکتا ہے۔ اعداد و شمار کا تجزیہ کرکے، ہندوستانی ریلوے مصروف ترین راستوں کی نشاندہی کر سکتی ہے، اور موثر اور ہموار نقل و حمل کی خدمات کو یقینی بنانے کے لیے بہتر مختلف طریقہ کار والے نقل و حمل کی منصوبہ بندی کر سکتی ہے۔
سی آر آئی ایس 
سی آر آئی ایس قابل آئی ٹی پیشہ ور افراد اور ریلوے کے تجربہ کار اہلکاروں کا ایک منفرد مجموعہ ہے جو اسے ریلوے کے بنیادی شعبوں کے لیے پیچیدہ آئی ٹی سسٹمز کو کامیابی کے ساتھ فراہم کرنے کے قابل بناتا ہے۔ اپنے قیام کے بعد سے، سی آر آئی ایس ہندوستانی ریلوے کے درج ذیل اہم کام کے شعبوں کے لیے جدید ترین سافٹ ویئر تیار کر رہا ہے: ٹکٹنگ اور مسافر خدمات، فریٹ بزنس، ٹرینوں کی آمدورفت ، اثاثہ جات کا انتظام۔ معین اور غیر معین اثاثہ جات اور وسائل کے بندوبست کا مواد، مالی وسائل کی فراہمی اور انسانی حقوق ۔
سی آر آئی ایس ہندوستانی ریلویز کے لیے جدید ترین ٹیکنالوجیز کو بروئے کار لانے کے لیے کام کر رہا ہے۔ صارفین کی سہولت کے لیے موبائل ایپس، کلاؤڈ ٹیکنالوجی کا استعمال، اعداد وشمار کا تجزیہ اور آئی او ٹی وہ شعبے ہیں جن میں سی آر آئی ایس سرگرم طور پر مصروف کار ہے۔ آئی ٹی کے ان صف اول کے شعبوں میں مہارت حاصل کرنے سے، سی آر آئی ایس مستقبل میں ریلوے کی ضروریات کو پورا کرنے کے لیے بہتر طور پر تیار ہو جائے گا۔